རྨད་བྱུང་སྲིད་ཞིའི་ལེགས་ཚོགས་འབྱུང་པོའི་གནས། །བླ་མ་མཆོག་གསུམ་ཡི་དམ་བསྟན་བསྲུང་ཚོགས། །ནག་ཕྱོགས་མེ་ཏོག་མདའ་ཅན་ཉེར་བཅོམ་ནས། །ཕུན་ཚོགས་བཀྲ་ཤིས་དགའ་སྟོན་ཆར་དུ་སྙིལ། །བློ་བཟང་རྒྱལ་བ་གཉིས་པའི་ལུང་རྟོགས་བསྟན། །བཤད་དང་སྒྲུབ་པས་འཛིན་ཅིང་སྤེལ་བ་ལ། །རྨད་བྱུང་འཕྲིན་ལས་རྒྱལ་མཚན་མངོན་མཐོ་བ། །རྗེ་བཙུན་སྤྲུལ་པའི་སྐུ་ཁྱོད་དེང་འདིར་དགོངས། །མགོན་ཁྱོད་སྔོན་སྨོན་ཐུགས་བསྐྱེད་ལ་བརྟེན་ནས། །མི་ཡི་ཟོལ་བརྟེན་བསྟན་འགྲོའི་དཔལ་ཡོན་དུ། །གྱུར་ཀྱང་གློ་བུར་བདག་ཅག་ཡལ་བོར་ནས། །ཞི་བའི་དབྱིངས་སུ་གཟིམས་པ་ཇི་ལྟར་རིགས། །དུས་སྙིགས་སྲིད་པའི་ངང་ཚུལ་བདོ་བ་ཡིས། །ཐོས་སྒྲོགས་ཚོགས་བཞིན་མགོན་ཁྱོད་ཐུགས་ཕྱུང་ན། །རྒྱལ་བའི་མྱུ་གུ་ཉིད་དུ་ཇི་ལྟར་དཔོག །དེ་ཕྱིར་སྙིང་སྟོབས་གོ་ཆ་ལྷུར་བཞེས་ཤིག །སྒེག་མོའི་མངལ་བཟང་གསེར་གྱི་པདྨོ་རུ། །མཚན་དཔེས་རབ་མཛེས་ཡང་སྲིད་མི་མཇེད་བདག །ངོ་མཚར་འོད་ཟེར་སྤྲོ་བཞིན་འཁྲུངས་པ་ཡིས། །བདག་སོགས་ཡིད་ཀྱི་རེ་བ་སྐོང་གྱུར་ཅིག །མེ་རླུང་འཁྲུགས་པའི་དབུས་ན་ལྷུན་པོ་བཞིན། །རབ་བརྗིད་རྔམས་པའི་ང་རོས་ཀླད་འགེམས་པ། །བསྟན་བསྲུང་ཚོགས་ཀྱིས་དཔལ་ལྡན་བླ་མ་ཡི། །ཡང་སྲིད་མྱུར་དུ་གསལ་བའི་འཕྲིན་ལས་སྒྲུབས། །དད་པའི་ས་བོན་དང་ལྡན་ཞིང་ས་རུ། །སྐྱབས་གསུམ་ཐུགས་རྗེའི་ཆར་གྱིས་བྲན་པ་ལས། །འདོད་དོན་ཨ་མྲའི་འཁྲི་ཤིང་རྒྱས་པའི་རྩེར། །ཕན་བདེའི་སྙེ་མ་གཡུར་དུ་ཟ་བར་ཤོག །ཅེས་བསྟན་པའི་གསལ་བྱེད་ཆེན་པོ་ལོ་ཆེན་སྤྲུལ་བའི་སྐུ་བློ་བཟང་བསྟན་འཛིན་རྒྱལ་མཚན་གྱི་ཡང་སྲིད་མྱུར་འབྱོན་གྱི་བདེན་ཚིག་འདི་ནི་གང་གི་གཅུང་པོ་ཞབས་དྲུང་བློ་བཟང་དྲི་མེད་ཀྱིས་བསྐུལ་ངོར། ༸བཙུན་པ་དཀོན་མཆོག་འཇིགས་མེད་དབང་པོས་སྦྱར་བའོ།། །།